4 โบรกฯ ยังเชียร์ “ซื้อ” AAV ย้ำผลงาน Q4 พีคสุดของปี-รุกขายสินค้าดิวตี้ฟรีออนไลน์
4 โบรกฯ ยังเชียร์ "ซื้อ" AAV ย้ำผลงาน Q4 พีคสุดของปี ขานรับอุตสาหกรรมท่องเที่ยวฟื้นตัวต่อเนื่อง หลังยอดนักท่องเที่ยงโต-มาตรการรัฐหนุน และขยายเส้นทางบินใหม่ ชี้ยังเป็นพันมิตรกับ “คิง เพาเวอร์” แม้ผู้บริหาร AAV ซื้อหุ้นคืนจากกลุ่ม "ศรีวัฒนประภา" สัดส่วน 36.3% พร้อมวางแผนร่วมมือกันรุกขายสินค้าดิวตี้ฟรีออนไลน์ หวังเพิ่มรายได้สูงขึ้น
11 ม.ค. 2561

“ข่าวหุ้นธุรกิจออนไลน์” ได้สำรวจข้อมูลและบทวิเคราะห์ บริษัท เอเชีย เอวิเอชั่น จำกัด (มหาชน) หรือ AAV หลังราคาหุ้นปรับตัวลงอย่างต่อเนื่อง นับตั้งแต่ราคาอยู่ที่ระดับ 6.40 บาท เมื่อวันที่ 20 พ.ย.60 กระทั่งปิดตลาดวานนี้ (11 ม.ค.) อยู่ที่ 5.85 บาท ลบ 0.05 บาท หรือ 0.85% ด้วยมูลค่าซื้อขาย 76.47 ล้านบาท
โดยพบว่า นักวิเคราะห์สถาบันต่างๆ ยังคงแนะนำ “ซื้อ” หุ้น AAV แม้ราคาหุ้นอาจได้รับแรงกดดันจากประเด็นนายธรรศพลฐ์ แบเลเว็ลด์ ประธานเจ้าหน้าที่บริหารสายการบินไทยแอร์เอเชีย ซื้อหุ้น AAV คืนจากกลุ่มตระกูล “ศรีวัฒนประภา” ผู้บริหาร “คิง เพาเวอร์” คิดเป็นสัดส่วน 36.3% ในราคา 4.70 บาท ซึ่งถือว่าเป็นราคาที่ค่อนข้างต่ำ แต่ในภาพรวมของการปรับโครงสร้างผู้ถือหุ้นรายใหญ่ดังกล่าวยังมีมุมมองเชิงบวกอยู่ คือ ส่งผลให้ทิศทางการบริหารงานและกลยุทธ์การทำธุรกิจมีความเห็นความชัดเจนมากยิ่งขึ้น
อย่างไรก็ตาม “คิง เพาเวอร์” และ AAV ยังคงเป็นพันธมิตรที่ดีต่อกันและมีแผนจะเพิ่มช่องทางขยายสินค้าดิวตี้ฟรี ในรูปแบบออนไลน์ร่วมกัน ซึ่งเป็นตลาดที่มีมูลค่ามหาศาลและมีการเติบโตสูงช่วยเพิ่มให้รายได้ของ AAV ปรับตัวขึ้นได้
ส่วนภาพรวมผลประกอบการยังคงมีแนวโน้มเติบโตต่อเนื่อง ตามอุตสาหกรรมท่องเที่ยวฟื้นตัว จากยอดตัวเลยนักท่องเที่ยวที่ปรับตัวขึ้นและแผนกระตุ้นการท่องเที่ยวเมืองรอง รวมถึงการขยายกองบินและเปิดเส้นทางบินใหม่เพิ่มเติม

โดย นักวิเคราะห์ บล.ฟินันเซีย ไซรัส ระบุในบทวิเคราะห์ แนะนำ “ซื้อ” AAV ให้ราคาเป้าหมาย 7.30 บาทต่อหุ้น โดยมองว่าผลการดำเนินงานในไตรมาส 4/60 คาดเป็นไตรมาสที่ดีที่สุดของปี โตโดดเด่นทั้งเทียบจากไตรมาสก่อนและเทียบจากปีก่อน แม้ก่อนหน้านี้ตลาดจะกังวลกับจำนวนนักท่องเที่ยวที่คาดว่าจะชะลอตัวในช่วงงานพระราชพิธี แต่ตัวเลขผู้โดยสารในเดือนต.ค.กลับโตแข็งแกร่งเป็น Positive Surprise
โดยสถิติจำนวนนักท่องเที่ยวต่างชาติที่เข้ามาไทยในต.ค.-พ.ย. 60 โตสูงถึง 22% เทียบจากปีก่อน และนักท่องเที่ยวจีนฟื้นกลับมาโตโดดเด่น 76% เทียบจากปีก่อน หลังได้รับผลกระทบของทัวร์ศูนย์เหรียญในปีก่อน จึงมองว่ากำไรจะเร่งตัวขึ้นต่อเนื่องถึงไตรมาส 1/61 จากการเข้าสู่ช่วง High Season
ทั้งนี้ ยังคงคาดกำไรสุทธิปี 60 ที่ 1,577 ล้านบาท หดตัว 16% เทียบจากปีก่อน ก่อนจะกลับมาเติบโตอีกครั้ง 12% เทียบจากปีก่อน เป็น 1,760 บาทในปี 61 โดยมีแรงหนุนจากจำนวนนักท่องเที่ยวที่โตต่อเนื่อง และมาตรการภาษีกระตุ้นการท่องเที่ยว 55 จังหวัดเมืองรองของภาครัฐ ซึ่งมีผลตั้งแต่ 1 ม.ค.-31 ธ.ค. 61 โดย AAV เป็นผู้ที่ได้รับประโยชน์โดยตรงจากการมีเส้นทางบินอยู่ถึง 14 จังหวัด
ส่วนกรณี นายธรรศพลฐ์ แบเลเว็ลด์ ซื้อหุ้น AAV คืนจากกลุ่มศรีวัฒนประภา 1,761.6 ล้านหุ้น หรือ 36.3% ของจำนวนหุ้นจดทะเบียนทั้งหมด ในราคาหุ้นละ 4.70 บาท ทำให้ภายหลังนายธรรศพลฐ์จะถือหุ้นเพิ่มจากเดิม 5% เป็น 41.3% ใกล้เคียงสัดส่วนเดิมก่อนจะขายให้กลุ่มศรีวัฒนประภา ซึ่งปัจจุบันลดสัดส่วนการถือหุ้นจาก 39.8% เหลือ 3.5%
โดย บล.ฟินันเซีย ไซรัส มีมุมมองบวกกับการเปลี่ยนแปลงโครงสร้างผู้ถือหุ้นดังกล่าวในแง่ของการสร้างความเชื่อมั่นให้นักลงทุน รวมถึงการบริหารงาน และกำหนดทิศทางบริษัทที่มีความคล่องตัว และรวดเร็วมากขึ้น เนื่องจากนายธรรศพลฐ์เป็นผู้ก่อตั้ง และดำรงตำแหน่งประธานเจ้าหน้าที่บริหารมาโดยตลอด อีกทั้ง ในช่วง 1 ปีครึ่งของการถือหุ้นใหญ่ของกลุ่ม King Power ไม่ช่วยให้เกิด Synergy กับ AAV
นอกจากนี้ภายหลังการประกาศเปลี่ยนแปลงโครงสร้างผู้ถือหุ้น ผู้บริหารมั่นใจว่าจำนวนผู้โดยสารปี 61 จะทำได้ตามเป้าที่วางไว้ที่ 22.8 ล้านคน โต 15% เทียบจากปีก่อน เหมือนกับในปีที่ผ่านมาซึ่งทำได้ตามเป้ามาโดยตลอด บวกกับมีแผนรับเครื่องบินเพิ่มอีก 7 ลำเป็น 63 ลำ รองรับการเพิ่มความถี่ และเปิดเส้นทางใหม่ทั้งใน Domestic, CLMV และอินเดีย
โดยยังคงรักษาสัดส่วนรายได้จากจีนที่ 30% และผลักดันสัดส่วนของอินเดียเพิ่มจาก 3% เป็น 5% ของรายได้รวม ขณะที่เน้นเที่ยวบินข้ามภาคเพิ่มขึ้น เพื่อสอดคล้องกับนโยบายกระจายการท่องเที่ยวเมืองหลักสู่เมืองรองของภาครัฐ และช่วยลดขีดจำกัดของสนามบินดอนเมืองที่มีปัญหาการจราจรหนาแน่น รวมถึงมุ่งเพิ่มรายได้ในส่วนของบริการเสริมจากการเปิดตัวผลิตภัณฑ์ใหม่ทั้ง AirAsia BIG Loyalty Card และ Online Duty Free
ด้าน นายประกิต สิริวัฒนเกตุ ผู้อำนวยการฝ่ายวิจัย บล.กสิกรไทย ระบุในบทวิเคราะห์ แนะนำ “ซื้อ” AAV ให้ราคาเป้าหมาย 7.30 บาทต่อหุ้น โดยภาพรวมผลประกอบการของ AAV ยังคงมีทิศทางที่ดีอย่างต่อเนื่อง ซึ่งได้รับปัจจัยบวกจากอุตสาหกรรมการท่องเที่ยวของไทยที่เติบโตได้ค่อนข้างมาก
โดยทาง AAV ตั้งเป้าหมายการเติบโตของจำนวนผู้โดยสารในปีนี้ไว้ที่ 15% สอดคล้องกับการเติบโตของจำนวนที่นั่งที่ 15% ซึ่งจะเพิ่มมาจากแผนการซื้อเครื่องบินเพิ่มอีก 7 ลำ ประกอบกับการแข่งขันในสายการบินต้นทุนต่ำลดลงแล้ว
อย่างไรก็ตามการขายหุ้น AAV ของนายวิชัย ศรีวัฒนประภา ประธานกรรมการกลุ่มบริษัท คิง เพาเวอร์ และครอบครัว คืนให้กับนายธรรศพลฐ์ ในราคา 4.70 บาทต่อหุ้น นับเป็นราคาที่ค่อนข้างต่ำนั้น ยังถือว่าเป็นแรงกดดันของราคาหุ้น ซึ่งยังต้องติดตามต่อไปว่าจะเป็นอย่างไร
ขณะเดียวกัน นักวิเคราะห์ บล.เคจีไอ (ประเทศไทย) ระบุในบทวิเคราะห์ แนะนำ “ซื้อ” AAV ให้ราคาเป้าหมาย 7.28 บาทต่อหุ้น โดยยังคงมีมุมมองที่เป็นบวกต่อสถานะที่แข็งแกร่งของบริษัทในตลาดการบินในประเทศ ทั้งในแง่ของส่วนแบ่งตลาด และการขยายเส้นทางบินใหม่ และยังคงประมาณการกำไรสุทธิปี 2560 ไว้ที่ 1.56 พันล้านบาท ลดลง 16.7% เทียบจากปีก่อน และปี 2561 อยู่ที่ 1.89 พันล้านบาท โต 21.3% เทียบจากปีก่อน
ทั้งนี้ AAV ตั้งเป้าผู้โดยสารในปี 2561 ว่าจะเพิ่มขึ้น 15% เทียบจากปีก่อน เป็น  22.8 ล้านคน ตาม Capacity ที่คาดว่าจะเพิ่มขึ้น 15% ในปีนี้ นอกจากนี้ บริษัทยังตั้งเป้าที่จะรักษาระดับ Load Factor เอาไว้ที่ 87%โดยเพิ่มอัตรา utilization ของเครื่องบินเป็น 13 ชั่วโมง (จาก 12.3 ชั่วโมงในปี 2560) โดยรวมแล้วยังคงเชื่อว่า AAV จะรักษาตำแหน่งเจ้าตลาด LCCs เอาไว้ได้ เนื่องจากส่วนแบ่งตลาดผู้โดยสารในช่วง 10 เดือนปี 60 สูงถึง 31.1%
นอกจากนี้ สัดส่วนของธุรกิจ LCCs ก็ยังเพิ่มขึ้นต่อเนื่องเป็น 46.9% ในงวด 11 เดือนปี 60 จาก 31.9% ในปี 2556 และมีมุมมองบวกต่อศักยภาพการเติบโตของ LCCs ในอีกสองสามปีข้างหน้า ตามสัดส่วนของธุรกิจ LCCs ในประเทศพัฒนาแล้วที่สูงถึงประมาณ 60-65%
ขณะเดียวกันในปี 2561 AAV จะได้อานิสงส์จากนโยบายรัฐบาลที่จะสนับสนุนการท่องเที่ยวใน 55 จังหวัดของประเทศไทยด้วยการให้สิทธิประโยชน์ทางภาษี โดยในปัจจุบัน AAV บินไปยัง 14 จุดหมาย ใน 20 เส้นทางบิน และมีจำนวนเที่ยวบินถึง 289 เที่ยวต่อสัปดาห์ในจังหวัดเหล่านี้
ส่วน นักวิเคราะห์ บล.ฟิลลิป (ประเทศไทย) ระบุในบทวิเคราะห์ แนะนำ “ซื้อ” AAV ให้ราคาเป้าหมาย 7.05 บาทต่อหุ้น อิง P/E ที่ 16 เท่า โดยมองว่า AAV เป็นสายการบินที่มีผลประกอบการที่โดดเด่นที่สุดในกลุ่ม
ทั้งนี้จากรายงานตัวเลขนักท่องเที่ยวต่างชาติของกระทรวงการท่องเที่ยวและกีฬาในเดือน ต.ค. และ พ.ย. กลับมาฟื้นตัวขึ้น 20.9% และ 28.2% เทียบจากปีก่อน โดยนักท่องเที่ยวจีนกลับมาฟื้นตัวได้อย่างโดดเด่นที่ 69.8% และ 82.9% ตามลำดับ หลังปีก่อนได้รับผลกระทบจากการคุมทัวร์ศูนย์เหรียญ ทำให้นักท่องเที่ยวจีนหดตัวลง ซึ่งนักท่องเที่ยวจีนถือเป็นกลุ่มผู้โดยสารอันดับ 2 ของ AAV ทำให้ Load Factor ใน 2 เดือนของ AAV สูงถึง 88%
นอกจากนี้ยังมีแผนจะเปิดเส้นทางบินใหม่ไปอินเดีย 2-3 เมือง และในอาเซียน รวมถึงการบินระหว่างภาคภายในประเทศมากขึ้น และการใช้ HUB ที่มีอยู่ 6 แห่งในการบินไปยังต่างประเทศ โดยในเดือน ก.พ. มีแผนเปิดเส้นทางบินใหม่ 2 เส้นทาง และยังได้ประโยชน์จากมาตรการภาษีใน 55 จังหวัดรองด้วย
ทั้งนี้ มองว่าในส่วนของรายได้เฉลี่ย/ตั๋ว มีแนวโน้มฟื้นขึ้นต่อเนื่อง ทำให้ในไตรมาส 4/60 คาดจะเป็นไตรมาสที่ดีสุดของปี 2560 โดยได้ปรับเป้าผู้โดยสารในปี 2560 จากเดิมที่ 19.5 ล้านคน เป็น 19.7 ล้านคน และ Load Factor จาก 83% เป็น 87% และจะเพิ่มรายได้จากบริการเสริมให้มากขึ้น โดยจะมีบริการใหม่ๆ เช่น ดิวตี้ฟรีออนไลน์ ที่จับมือกับคิง เพาเวอร์ คาดว่าจะช่วยหนุนรายได้ของให้เพิ่มขึ้นได้
นอกจากนี้จะได้ประโยชน์จากการขยายฝูงบินของ ไทยแอร์เอเชีย เอ็กซ์ ที่จะเพิ่มเครื่องบินอีก 4 ลำ เป็น 10 ลำ โดยผู้โดยสารราว 20-30% ของไทยแอร์เอเชีย เอ็กซ์ จะมาต่อเครื่องบินของ AAV ในการเดินทางท่องเที่ยวภายในประเทศ ขณะเดียวกันในด้านต้นทุนคาดว่าจะยังควบคุมได้ดี ยกเว้นต้นทุนน้ำมัน